# Noel Alimentària

Noel Alimentària és una empresa catalana dedicada al sector alimentari fundada per Josep Bosch i Callís el 1940. Està ubicada a Sant Joan les Fonts, a la comarca de la Garrotxa. L'empresa està especialitzada en la comercialització d'embotits, productes cuits, curats i plats cuinats, i és present a més de 55 països. El 2021 va facturar 427 milions d’euros, amb una exportació internacional del 50%. El 2023 va facturar 638 M€. Amb més de 2.000 treballadors, es calcula que genera un impacte aproximat del 16% de tot el PIB de la Garrotxa.

## Història
### Inicis

Es tracta d'una empresa gestionada per una nissaga familiar. El seu fundador fou Josep Bosch i Callís, qui va obrir un petit obrador a Olot, des d'on elaborava embotits. Poc després, amb el seu soci Salvador Berga, van comprar la fàbrica d'embotits de Mateu Vidal. El 1946 van registrar la marca Noel.

### Expansió

Durant la dècada de 1950 es van especialitzar en vendre pernil cuit en llauna, i l'empresa va quedar en mans del seu fill, Albert Bosch i Sala, qui en fou el gran impulsor. A finals de la mateixa dècada van obrir una nova fàbrica a l'Avinguda Maestrat d'Olot.
Durant la dècada de 1960 van fer el salt al mercat espanyol, i posteriorment als Estats Units, Bulgària o el Japó. El 1972 va crear una nova fàbrica, a Begudà, al municipi de Sant Joan les Fonts. Durant aquesta dècada van fer diverses campanyes promocionals amb l'il·lustrador Joaquim Muntañola. L'any 1987 Anna Bosch i Güell -filla d'Albert Bosch i Sala- i el seu espòs Joan Boix i Sans es van fer càrrec de la direcció de l'empresa.

### Segle XXI

Durant la dècada dels anys 2000 van canviar de nom oficial de Embutidos y Jamones Noel, SA a Noel Alimentària, incorporant una nova línia de plats preparats. L'empresa va anar creixent i el 2010 tenia un miler de treballadors i diverses plantes de producció. El 2011 Els germans Albert i Xavier Boix i Bosch es van incorporar a l'empresa, ja com a quarta generació de la nissaga. El 2015 es van ampliar les instal·lacions a Sant Joan les Fonts, amb una nova fàbrica de 18.000 metres quadrats El 2016 va iniciar una nova línia de negoci amb productes vegetarians i vegans.
El 2023 l'empresa comptava amb vuit plantes de producció ubicades a les províncies de Girona, Barcelona i Osca, arribant a més de 55 països.
L'empresa disposa del certificat Welfair basat en les 5 llibertats del benestar animal i l'Animal AENOR Conform, basat en el referencial europeu Welfair Quality Awin. També tenen la certificació USDA, del Departament d'Agricultura dels Estats Units, la Sedex, que assegura que la companyia duu a terme un negoci responsable i l'IFS Food, que certifica el control de qualitat i seguretat alimentària durant tot el procés de producció.
Més enllà de les línies de negoci, el 2004 va crear la Fundació Albert Bosch, que fomenta la recerca en temes vinculats a malalties infantils, especialment el càncer infantil. Col·labora amb l'Hospital Vall d'Hebron de Barcelona.

## Directors

* 1940 -???? - Josep Bosch i Callís
* ???? - 1987 - Albert Bosch Sala
* 1987 - 2023 Joan Boix i Anna Bosch Güell
* 2023 - Albert Boix

## Premis i reconeixements

* 2015 - Premi a la Trajectòria, atorgat per la Cambra de Comerç de Girona.
* 2021 - Empresa de l'any, atorgat per El Periódico de Catalunya.
* 2023 - Premi Responsabilitat de Catalunya.

## Referències

* ↑ «Noel factura 427 MEUR el 2021». Via Empresa, 05-07-2022. [Consulta: 17 octubre 2023].
* 1 2 324cat. «Noel creix un 16% el 2023 i factura 638 MEUR, la meitat dels quals corresponen a l'exportació», 16-07-2024. [Consulta: 12 agost 2024].
* 1 2 Fontseca, Gemma. «Noel, l’empresa que és un “petit poble” de la Garrotxa». Via Empresa, 25-10-2021. [Consulta: 17 octubre 2023].
* ↑ Gutiérrez Medina, M. Lluïsa «Estratègies productives i comercials d'una fàbrica d'embotits i conserves càrnies d'Olot, 1926-1996: Monvervi SA». TECA: tecnologia i ciència dels aliments, 2016, pàg. 19–30. DOI: 10.2436/20.2005.01.72. ISSN: 2013-978X.
* 1 2 «Història». Noel, 2022. [Consulta: 17 octubre 2023].
* 1 2 3 Casas, Jordi. «Noel fa una planta per fer créixer un 20% la producció - 22 nov 2014», 17-10-2023. [Consulta: 17 octubre 2023].
* ↑ Verger, Bennasser; Magdalena, María «Veganismo y vegetarianismo en España : motivaciones e impacto en la industria» (en castellà). Universitat Pontifícia de Comillas, 2019.
* ↑ Vilaró Tous, Marc. Memòria de sostenibilitat d'una empresa agroalimentaria (Tesi). Universitat Politècnica de Catalunya, 2021-06-29.
* ↑ Five Freedoms - Farm Animal Welfare Council Arxivat 2012-10-07 at the UK Government Web Archive (en anglés)
* ↑ «Benestar animal». Noel Alimentària. [Consulta: octubre 2023].
* ↑ «Noel, el núcleo familiar Bosch-Sala-Boix, volcado en el comercio internacional» (en castellà). Crónica Global, 27-06-2021. [Consulta: 17 octubre 2023].
* ↑ ddG. «La Fundació Albert Bosch d'Olot també se solidaritza amb una nova col·laboració», 19-02-2020. [Consulta: 17 octubre 2023].
* ↑ «La Fundació Albert Bosch finança l’ampliació de l’àrea de trasplantament de progenitors hematopoètics pediàtrics de l’Hospital Vall d’Hebron». Fundació Institut de Recerca Hospital Universitari Vall d'Hebron. [Consulta: 17 octubre 2023].
* ↑ «Biografia del Sr. Joan Boix Sans, director general de Noel Alimentària i exvicepresident econòmic de la Junta del Futbol Club Barcelona (2008-2010) | Sopars de Girona». [Consulta: 12 agost 2024].
* ↑ GIRONA, DDG |. «La Cambra premia la longevitat de 18 negocis gironins», 05-11-2015. [Consulta: 17 octubre 2023].
* ↑ Clemente, Paula. «Noel Alimentaria, galardonada Empresa de l'Any 2021» (en castellà), 28-03-2022. [Consulta: 17 octubre 2023].
* ↑ Soler, Enric. «L'alimentària garrotxina Noel, reconeguda amb el Premi Responsabilitat de Catalunya» (en catalan), 24-01-2023. [Consulta: 17 octubre 2023].